**भारत सरकार**

मानव संसाधन विकास मंत्रालय

स्‍कूल शिक्षा और साक्षरता विभाग

**राज्‍य सभा**

अतारांकित प्रश्‍न संख्‍या: 1682

उत्‍तर देने की तारीख: 27.12.2018

**शिक्षकों को गैर-शिक्षण कार्य करने हेतु बाध्य किया जाना**

**1682. श्री जी॰ सी॰ चन्द्रशेखरः**

 क्या मानव संसाधन विकास मंत्री यह बताने की कृपा करेंगे किः

(क) क्या केन्द्रीय विद्यालय के शिक्षकों को विभिन्न गैर-शिक्षण कार्यों को करने के लिए बाध्य किया जा रहा है जिसके कारण शिक्षण का कार्य बाधित होता है और यदि हां, तो तत्संबंधी ब्यौरा क्या है;

(ख) ऐसे विभिन्न विद्यालयों में गैर-शिक्षण कार्य करने के लिए नियोजित किए गए डाटा प्रविष्टि प्रचालकों की क्षेत्र-वार संख्या कितनी है और यदि नियोजित नहीं किए गए हैं तो इसके क्या कारण हैं;

(ग) क्या केन्द्रीय विद्यालय संगठन ने डाटा इत्यादि को अद्यतन करने हेतु शिक्षकों को अपने व्यक्तिगत फोन पर कुछ मोबाइल एप्लीकेशन्स डाउनलोड करने हेतु कोई परिपत्र जारी किया है और यदि हां, तो तत्संबंधी ब्यौरा क्या है; और

(घ) क्या केन्द्रीय विद्यालय संगठन शिक्षकों को स्मार्ट फोन/टैबलेट के उपयोग हेतु विचार कर रहा है और यदि हां, तो तत्संबंधी ब्यौरा क्या है?

**उत्तर**

**मानव संसाधन विकास मंत्रालय में राज्‍य मंत्री**

**(डॉ. सत्‍य पाल सिंह)**

(क): जी, नहीं। शिक्षक, केन्‍द्रीय विद्यालयों (केवी) में विभिन्‍न गैर-शिक्षण कार्य करने के लिए बाध्‍य नहीं हैं।

(ख): केन्‍द्रीय विद्यालयों में विभिन्‍न गैर-शिक्षण कार्य करने के लिए सेवारत डाटा एंट्री ऑपरेटरों का क्षेत्र-वार विवरण संलग्‍न है।

(ग): केन्‍द्रीय विद्यालयों संगठन (केवीएस) ने प्रभावी संप्रेषण हेतु कैजला एप्‍प का प्रयोग करने के लिए सभी प्राचार्यों, अध्‍यापकों और छात्रों के सूचनार्थ परिपत्र जारी किया है। कैजला एक मैसेज एप्‍प है, जो केविस के बीच निर्बाध सूचना प्रवाह सुनिश्‍चित करता है और इससे प्रभावी संप्रेषण तथा सूचना एकत्र की जा सकती है। इस एप्‍प की सहायता से, केवीएस अध्‍यापक और प्रशासनिक स्‍टॉफ अभिभावकों के साथ जुड़ सकते हैं, छात्रों की प्रगति की अद्यतन जानकारी साझा कर सकते हैं, केवीएस द्वारा की गई विभिन्‍न पहलों की जानकारी प्राप्‍त कर सकते हैं, और अपने सरोकारों को साझा करने के लिए यह एप्‍प एक मंच उपलब्‍ध कराता है।

(घ): छात्रों को आधुनिक प्रौद्योगिकी से सशक्‍त बनाने के लिए केन्‍द्रीय विद्यालय संगठन ने एक प्रायोगिक परियोजना ई-प्रज्ञा शुरू की है जिसके अंतर्गत वर्ष 2017-18 के दौरान कक्षा 8 के छात्रों और 25 केन्‍द्रीय विद्यालयों के शिक्षकों (प्रत्‍येक क्षेत्र में 1) को विज्ञान और गणित में कक्षा-कक्ष संव्‍यवहार के लिए ई-कंटेंट के साथ प्री-लोडेड टच टैबलेट दिए गए हैं। वर्तमान में ये छात्र कक्षा 9 में अध्‍ययनरत हैं और इन विषयों की विषय सामग्री को अपग्रेड किया गया है।

**\*\*\*\*\***

**संलग्‍नक**

**‘’शिक्षकों को गैर-शिक्षण कार्य करने हेतु बाध्य किया जाना’ के संबंध में माननीय संसद सदस्‍य श्री जी॰ सी॰ चन्द्रशेखर द्वारा दिनांक 27.12.2018 को राज्‍य सभा में पूछे जाने वाले अतारांकित प्रश्‍न सं. 1682 के भाग (ख) के उत्‍तर में उल्‍लिखित संलग्‍नक।**

केन्‍द्रीय विद्यालयों में गैर-शिक्षण कार्य में सेवारत डाटा एंट्री ऑपरेटरों का क्षेत्र-वार विवरण

|  |  |  |
| --- | --- | --- |
| **क्र.सं.** | **क्षेत्र** | **केन्‍द्रीय विद्यालयों में सेवारत डाटा एंट्री ऑपरेटरों की सं.** |
| **1** | आगरा | 2 |
| **2** | अहमदाबाद | 4 |
| **3** | बंगलौर | 54 |
| **4** | भुवनेश्वर | 3 |
| **5** | भोपाल | 5 |
| **6** | चंडीगढ़ | 5 |
| **7** | चेन्नई | 39 |
| **8** | देहरादून | 12 |
| **9** | दिल्ली | 3 |
| **10** | एर्नाकुलम | 35 |
| **11** | गुडगाँव | 0 |
| **12** | गुवाहाटी | 0 |
| **13** | हैदराबाद | 28 |
| **14** | जबलपुर | 1 |
| **15** | जयपुर | 0 |
| **16** | जम्मू | 0 |
| **17** | कोलकाता | 0 |
| **18** | लखनऊ | 0 |
| **19** | मुंबई | 41 |
| **20** | पटना | 3 |
| **21** | रायपुर | 3 |
| **22** | रांची | 0 |
| **23** | सिलचर | 3 |
| **24** | तिनसुकिया | 4 |
| **25** | वाराणसी | 0 |
| **कुल** | **245** |

**\*\*\*\*\***